KIRJALLINEN KYSYMYS E-1570/02 esittäjä(t): Elisabeth Schroedter (Verts/ALE) komissiolle. Elben suojelualuetta Sachsen-Anhaltissa vahingoittavat vesirakennustyöt.



Virallinen lehti nro 301 E , 05/12/2002 s. 0182 - 0183



KIRJALLINEN KYSYMYS E-1570/02 esittäjä(t): Elisabeth Schroedter (Verts/ALE) komissiolle (4. kesäkuuta 2002) Aihe: Elben suojelualuetta Sachsen-Anhaltissa vahingoittavat vesirakennustyöt Elbe-joen alue Saksassa Sachsen-Anhaltin osavaltiossa on ainutlaatuisen niittymaisemansa ansiosta luontotyyppidirektiivin (Habitat) mukainen suojelualue. Tämän niittymaiseman suojeluun on saatu 4,7 miljoonalla D-markalla rahoitetun EU:n Life-hankkeen puitteissa vuosina 19982002 50 prosenttia EU:n rahoitusta. Tästä huolimatta meneillään on vesirakennustoimia, joiden kokonaisarvo on 200 miljoonan euroa. Niihin kuuluu ns. kunnossapitotoimia (noin 75 % kustannuksista), joiden tarkoituksena on syventää Elben laivaväylää 1,4 metristä 1,6 metriin, sekä Magdeburgin Domfelsenin alueella tehtäviä lisärakentamistoimia (tuki 75-prosenttisesti EAKR:sta), joilla laivaväylä syvennetään Magdeburgissa 2-metriseksi. 1. a) Onko komissio tietoinen, että EAKR:sta tuetut lisärakentamistoimet aloitetaan ympäristöviranomaisen ja ympäristösuojeluyhdistysten YVA-menettelyn yhteydessä esittämästä vastustuksesta huolimatta ja että niistä seuraa veden pinnan aleneminen, joka vahingoittaa välillisesti Elben suojeltua niittymaisemaa sen kuivumisen vuoksi peruuttamattomasti? b) Jos komissio on tietoinen asiasta, mihin toimiin se on jo ryhtynyt vahinkojen ehkäisemiseksi? 2. a) Onko komissio tietoinen, että jokea syvennetään suojelualueella noin 100 kilometrin matkalta ns. kunnossapitotoimien nimissä 30-luvulta peräisin olevien suunnitelmien ja lupien nojalla ilman ympäristövaikutusten arviointia ja että tämä vahingoittaa suojeltua niittymaisemaa? b) Onko tämä komission mielestä sopusoinnussa yhteisön ympäristölainsäädännön kanssa? Jos on, miten komissio perustelee sen? Jos ei, mihin toimiin komissio aikoo ryhtyä estääkseen suojelualueen vahingoittumisen? 3. Katsooko komissio, että on asetuksen 2236/95(1) 6 ja 7 artikla huomioon ottaen oikeutettua vahingoittaa aluetta ja tuhota se pysyvästi, vaikka näin Elbelle saadaan vain 95-prosenttisesti turvattu 1,6 metrin syvyinen laivaväylä ja vaikka sisävesiliikenne voi olla taloudellisesti kannattavaa vasta, kun väylä on vähintään 2,3 metriä syvä? Jos vastaus on myönteinen, millä perusteella komissio pitää EAKR:n tukea oikeutettuna? (1) EYVL L 228, 23.9.1995, s. 1. Margot Wallströmin komission puolesta antama vastaus (24. heinäkuuta 2002) 1.a) ja 2.a) Komissio on tietoinen toimenpiteistä, joilla säännöstellään keinotekoisesti Elbe-joen syvyyttä ja virtausta Sachsen-Anhaltissa Saksassa. Komissiolle on tehty kantelu, joka koskee mainittujen toimenpiteiden vaikutuksia yhteisön tärkeänä pitämäksi ehdotettuun, noin 20 km:n pituiseen joen osaan Wittenbergin ja Coswigin/Wörlitzin/Vockeroden välillä. Kantelun tekijä on toimittanut komissiolle tietoja, joista käy ilmi, että kyseisellä alueella suunnitelluilla toimenpiteillä olisi huomattava vaikutus yhteisön tärkeänä pitämäksi ehdotettuun Dessau-Wörlizer-Elbauenin alueeseen (viite DE 4140-304) ja ettei joistakin näistä mahdollisesti merkittävistä vaikutuksista ole tarkoitus tehdä ympäristövaikutusten arviointia, josta säädetään luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) 6 artiklan 3 kohdassa. Komissio ei ole tietoinen joen muita osia koskevista toimenpiteistä, jotka olisivat yhteisön lainsäädännön tai erityisesti direktiivin 92/43/ETY säännösten vastaisia. Sachsen-Anhaltin osavaltion viranomaisten toimittamista tiedoista käy ilmi, etteivät kysymyksessä mainitut hankkeet eivät saa yhteisrahoitusta Euroopan kehitysrahastosta. 1.b) ja 2.b) Komissio ei voi käytettävissään olevien tietojen perusteella päätellä, rikotaanko tapauksessa yhteisön lainsäädäntöä tai erityisesti direktiiviä 92/43/ETY. Komissio onkin pyytänyt Saksan viranomaisia toimittamaan sille lisätietoja asiasta edellä mainitun kantelun käsittelyä varten. 3. Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä säädetään 18. syyskuuta 1995 annetussa neuvoston asetuksessa (EY) N:o 2236/95, joka on muutettu 19. heinäkuuta 1999 annetulla Euroopan parlamentin ja neuvoston asetuksella (EY) N:o 1655/1999(2). Parlamentin jäsenen kysymyksessä mainittuja hankkeita ei kuitenkaan rahoiteta tämän asetuksen nojalla. (1) EYVL L 206, 22.7.1992. (2) EYVL L 197, 29.7.1999.